Ek was honger… – Skuilkrans
Ek was honger…
By die onlangse getuieniswerkswinkel het twintig projekleiers ons gemeente se getuieniswerk en uitreike geëvalueer. Ons het ook probeer onderskei wat ons rol en roeping in huidige klimaat van Suid-Afrika is. Dit was ‘n baie sinvolle gesprek wat nuwe energie en idees na vore gebring het. Ons het vir mekaar gesê dat daar minstens vyf behoeftes en beginsels is wat ons sal moet aanspreek in bestaande en nuwe projekte:
Dit lyk of baie mense in Suidelike-Afrika honger gaan wees (en reeds is) as gevolg van die droogte. Ons sal graag stapels kos en water bymekaar wil maak om te versprei na ons bestaande projekte en ander kerke en vennote. Ons gaan byvoorbeld vandag se deurkollekte gebruik om samp en reis en blikkies en water te koop.
Daar is ook ernstige ekomoniese druk op mense met grootskaalse afleggings en werkloosheid en die gepaardgaande spanning op gesinne. Ons het reeds ‘n paar werkskeppingsprojekte, maar ons sal nog planne moet maak om werksoekers – ook in ons eie gemeente – te ondersteun en hulle gesinne te versorg.
Die rassespanning in Suid-Afrika, die stakings by Universiteite en die komende verkiesing dreig om die mense van ons land van mekaar te vervreem. Christene word gestuur om vredemakers te wees en om mure van wantroue tussen mense af te breek; ons sal graag mekaar wil leer om vredemakers te wees en ons wil ook op ‘n meer gestruktureerde manier gesprekke tussen mense van verskillende kulture organiseer.
Ons gemeente se jongmense is ‘n opwindende groep en glo dat hulle ‘n groot verskil kan maak in ons omgewing. Ons wil – saam met die gemeente se jeugbediening – lekker gesins- en tienerprojekte organiseer om hulle aan die gang te sit. Gesinne, kategeseklasse en tieners kan help Bybels uitdeel, kruideniersware-bokse pak, help met huiswerk by Crux, lofprysings hou, op uitreike gaan, groentetuine maak …
Daar is baie mense wat tussen ons woon en werk wat nie die Here ken nie. Ons wil na hulle uitreik op verskillende maniere, onder andere deur ‘n evangelisasiespan wat mense gaan opsoek. Ons wil eintlik elke Skuilkranser stuur om met ‘n Bybel of pamflet, of dalk net ‘n gebed, die Goeie Nuus te deel.
Kontak gerus vir Richard Beän (072 094 3121) of Arno Meiring (082 807 4530) om deel te neem.
Aktiwiteite en nuus, Projekte
Springbokkaptein, Fourie du Preez, praat 6 Maart in ons aanddiens